ยูเนี่ยนคลองจั่น คืนหนี้รายย่อย 1.3หมื่นราย
สหกรณ์เครดิตยูเนี่ยนคลองจั่น ประเดิมจ่ายงวดแรกให้เจ้าหนี้กว่า 1.3 หมื่นราย วงเงิน 600 ล้าน
1 ก.ค. 2559

สหกรณ์เครดิตยูเนี่ยนคลองจั่น ประเดิมจ่ายงวดแรกให้เจ้าหนี้กว่า 1.3 หมื่นราย วงเงิน 600 ล้าน
นายพิเชษฐ์  วิริยะพาหะ รองอธิบดีกรมส่งเสริมสหกรณ์ ในฐานะผู้อำนวยการศูนย์แก้ไขปัญหาสหกรณ์เครดิตยูเนี่ยนคลองจั่น เปิดเผยว่า สหกรณ์เครดิตยูเนี่ยนคลองจั่นเดินหน้าตามแผนฟื้นฟูกิจการตามที่ได้รับอนุมัติจากศาลล้มละลายกลาง โดยประเดิมจ่ายเงินงวดแรกตั้งแต่วันที่ 30 มิ.ย.นี้ โดยคืนหนี้ให้เจ้าหนี้ที่มีหนี้ไม่เกินรายละ 1 หมื่นบาทก่อน ซึ่งกลุ่มนี้มีประมาณ 1.8 หมื่นคน แต่จะได้รับรอบแรกประมาณ 1.3 หมื่นคน
สำหรับเจ้าหนี้รายอื่นๆ จะได้รับการชำระหนี้พร้อมดอกเบี้ยในอัตรา 3.76% ของมูลหนี้ที่มีอยู่กับสหกรณ์ รวมเป็นยอดเงินที่จะต้องชำระหนี้คืนในครั้งนี้เป็นเงิน  600 ล้านบาท ซึ่งบรรยากาศที่สหกรณ์เครดิตยูเนี่ยนคลองจั่นเป็นไปอย่างคึกคัก  มีเจ้าหนี้เดินทางมาติดต่อขอรับชำระหนี้จากเจ้าหน้าที่ของสหกรณ์ตั้งแต่ 7 โมงเช้า การเข้าคิวรับเงินเป็นไปด้วยความเรียบร้อย
ขณะนี้สหกรณ์เครดิตยูเนี่ยนฯ ได้มีการดำเนินการตามแผนฟื้นฟูกิจการ โดยจัดกลุ่มเจ้าหนี้ออกเป็น 12 กลุ่ม และกำหนดการชำระหนี้ โดยแบ่งออกเป็นกลุ่มเงินต้นไม่เกิน 1 หมื่นบาท จำนวน 13,228 ราย กำหนดชำระคืนเงินต้นครบในครึ่งปีแรก กลุ่มเจ้าหนี้มีประกัน ค่าเช่า และค่าบริการ กำหนดชำระเงินต้นครบใน 5 ปี กลุ่มเจ้าหนี้มีประกัน (จำนอง)  ชำระดอกเบี้ยค้างครบใน 5 ปี และชำระเงินต้นพร้อมดอกเบี้ยครบใน 13 ปี  และกลุ่มเจ้าหนี้ที่เหลือจำนวน 7 กลุ่ม ชำระเงินต้นใน 5 ปีแรก จำนวน 32.78% และชำระคืนเงินต้นครบใน 26 ปี